Formiranje zvijezda
Formiranje zvijezda je proces u kom gusta područja unutar molekularnih oblaka u međuzvjezdanom prostoru, ponekad nazvana "zvjezdani rasadnici" ili "područja nastanka zvijezda", kolapsiraju nakon čega nastaju zvijezde. Kao ogranak astronomije, istraživanje procesa nastanka zvijezda obuhvata studiranje međuzvjezdane materije i ogromnih molekularnih oblaka (GMC) kao preteče procesa nastanka zvijezda. Također, proučavaju se protozvijezde i mladi zvjezdani objekti kao njihovi neposredni proizvodi. Usko je povezano sa nastankom planeta, drugom granom astronomije. Teorija nastanka zvijezda, kao i računanje vremena nastanka jedne zvijezde, mora također voditi računa o statistici binarnih zvijezda i funkciji početne mase. U junu 2015. godine, astronomi su izvijestili o dokazu za postojanje populacije III zvijezde u Cosmos Redshift 7, galaksiji čija vrijednost crvenog pomaka pokazuje z = 6.60. Takve zvijezde su vjerovatno postojale u ranoj fazi univerzuma (to jeste, kod visokog crvenog pomaka) i moguće je da su već tada počele proizvodnju hemijskih elemenata težih od vodika koji su potrebni za kasniji nastanak i razvoj planeta i života kakvog poznajemo.